የሻንጋይ ዳይመንድ ሊግ የሚጠብቃቸው ጠንካራ ፉክክሮች﻿
የ2019 የዳይመንድ ሊግ ውድድሮች በይፋ ሊጀመሩ ከሁለት ሳምንት ያነሰ ጊዜ ይቀራቸዋል። ፉክክሮቹ ከመጀመራቸው ቀደም ብሎ የተለያዩ መርሃግብሮች እየወጡ ሲሆን የውድድር ዓመቱ ሁለተኛዋ መዳረሻ ከተማ የሆነችው የቻይናዋ ሻንጋይ የምታስተናግደውን የውድድር አይነትና ብዛት አሳውቃለች። በዚህም መሰረት በርካታ ኢትዮጵያውያን አትሌቶች በመካከለኛና ረጅም ርቀት ውድድሮች እንደሚሳተፉ ታውቋል። ሻንጋይ በአጠቃላይ አስራ ስድስት ዓለም አቀፍ ፉክክሮችን ስታሰናዳ በዘጠኙ ፉክክሮች(100፣ 200፣ 400፣ 5000 ሜትሮች፣ 110 ሜትር የዱላ ቅብብል፣400 ሜትር የዱላ ቅብብል፣ከፍታ ዝላይ፣ርዝመት ዝላይና ጦር ውርወራ )ውድድሮች ወንዶች ተሳታፊ ይሆናሉ። ሴቶች በሰባት ውድድሮች ሲፎካከሩ (100፣400፣1500፣3ሺመሰናክል፣ምርኩዝ ዝላይ፣መዶሻ ውርወራና ጦር ውርወራ) ፉክክሩ የሚካሄድባቸው ይሆናሉ። በነዚህ ውድድሮች የ3ሺመሰናክል የዓለም ክብረወሰን ባለቤቷ ኬንያዊት ቢትሪስ ኪፕኮይች፣ የአውሮፓ 5ሺ ሜትር ቻምፒዮን ትውልደ ኢትዮጵያዊቷ የኔዘርላንድስ አትሌት ሲፈን ሃሰን፣ የአንድ ማይል የቤት ውስጥ የዓለም ክብረወሰን ባለቤቱ ዮሚፍ ቀጄልቻ ተሳታፊ እንደሚሆኑ አይ.ኤኤ.ኤፍ በድረ ገፁ አሳውቋል።እኤአ ከ2020 ጀምሮ ከዳይመንድ ሊግ ፉክክር የሚሰረዘው የ5ሺ ሜትር ውድድር ዘንድሮ ሻንጋይ ላይ በኢትዮጵያውያኑ የቤት ውስጥና ከቤት ውጪ ቻምፒዮኖች እንደሚደምቅ ይጠበቃል። ዮሚፍ ቀጄልቻ በዚህ ውድድር ትልቅ ትኩረት የተሰጠው አትሌት ሲሆን የ2018 የውድድር ዓመትን የአንድ ማይል የቤት ውስጥ የዓለም ክብረወሰን ከሃያ ሦስት ዓመታት በኋላ ማሻሻሉ አይዘነጋም። የውድድር ዓመቱን በ5ሺ ሜትር የዓለማችን ቁጥር ሁለት አትሌት በመሆን ያጠናቀቀው ዮሚፍ ስድስተኛ ሆኖ ካጠናቀቀው የአገሩ ልጅ ሙክታር ኢድሪስ ጋር በሻንጋይ ዳይመንድ ሊግ ብርቱ ፉክክር ያደርጋል። ሙክታር ካቻምና የለንደን የዓለም አትሌቲክስ ቻምፒዮና ላይ የእንግሊዛዊው አትሌት ሞ ፋራህን የ5ሺ ሜትር የበላይነት አስቀርቶ ቻምፒዮን ከሆነ በኋላ በተለያዩ ውድድሮች ውጤታማ መሆን አልቻለም። ዘንድሮ የዓለም አትሌቲክስ ቻምፒዮና ኳታር ዶሃ ላይ የሚካሄድ በመሆኑ የተለያዩ የዓለማችን አትሌቶች በዚህ ታላቅ መድረክ አገራቸውን ለመወከል ከፍተኛ ጥረት እንደሚያደርጉ ይጠበቃል። ዮሚፍና ሙክታርም በዓለም ቻምፒዮናው ኢትዮጵያን ለመወከል የሚያበቃቸውን ሰዓት ለማስመዝገብ ከወዲሁ ጠንካራ ፉክክር እንደሚያደርጉ መገመት ይቻላል። አሜሪካዊው የዓለም ቻምፒዮናና የኦሊምፒክ የሜዳሊያ ባለቤት ፖል ቼሊሞ የውድድር ዓመቱን አምስተኛ ደረጃ ይዞ የፈፀመ አትሌት ከመሆኑ አኳያ በሻንጋይ ዳይመንድ ሊግ ቀላል ግምት የሚሰጠው አትሌት አይሆንም። ከዚህ ባሻገር የ2012 የዓለም የቤት ውስጥ የ1500 ሜትር ቻምፒዮን ሞሮኳዊው አብደላቲ ኢጊደር በዚህ ውድድር ጠንካራ ተፎካካሪ ይሆናል ተብሎ ይጠበቃል። እነዚህ አትሌቶች በሻንጋይ ዳይመንድ ሊግ እንደሚሳተፉ ይገለፅ እንጂ በቀጣይ ቀናት ሌሎች የርቀቱ ኮከብ አትሌቶችም እንደሚካተቱ ይጠበቃል። በሴቶች መካከል በሚካሄደው የ1500 ሜትር ውድድር ዓመቱን በ5ሺ ሜትር ቁጥር አንድ ሆና ያጠናቀቀችው ሲፈን ሃሰን ከፍተኛ የአሸናፊነት ግምት አግኝታለች። ሲፈን 2014 ላይ በዚሁ የሻንጋይ ዳይመንድ ሊግ በርቀቱ የመጀመሪያ ውድድሯን ካደረገች ወዲህ ኮከብ ከሆኑ አትሌቶች ተርታ መሰለፍ ችላለች። በርቀቱ አራት የአውሮፓ ቻምፒዮናዎችን ጨምሮ የዓለም የቤት ውስጥ ቻምፒዮናን ከማሸነፏ ባሻገር ከቤት ውጪም በዓለም ቻምፒዮና ሁለት ጊዜ የነሐስ ሜዳሊያ ማጥለቅ ችላለች። በዚህ ውድድር የ2016 የዓለም የቤት ውስጥ ቻምፒዮና የነሐስ ሜዳሊያ አሸናፊዋ ኢትዮጵያዊት ጉዳፍ ፀጋየ ለአሸናፊነት ከታጩ አትሌቶች መካከል ተካታለች። የውድድር ዓመቱን በርቀቱ ሁለተኛ ሆና ያጠናቀቀችው ጉዳፍን ጨምሮ ሌላኛዋ ኢትዮጵያዊት ዳዊት ስዩም ለሲፈን ፈተና እንደሚሆኑባት ተገምቷል። ዳዊት ስዩም 2016 የዓለም የቤት ውስጥ ቻምፒዮና የብር ሜዳሊያ ካጠለቀች ወዲህ በርቀቱ ጠንካራ ከሚባ አትሌቶች መካከል አንዷ ሆናለች። የአፍሪካ ቻምፒዮኗ ኬንያዊት ዊኒ ቺቤት ሌላኛዋ ጠንካራ ተፎካካሪ ትሆናለች። ሻንጋይ ላይ ትኩረት ከሳቡ ውድድሮች አንዱ የሆነው የሴቶች ሦስት ሺ ሜትር መሰናክል ይገኝበታል። በዚህ ውድድር ዓመቱን በርቀቱ ቁጥር አንድ ሆና የፈፀመችው ኬንያዊት ቺፕኮይች ያለፈውን ዓመት አስደናቂ ብቃት እንደምትደግም ይጠበቃል። ኮይች ባለፈው የውድድር ዓመት የ2015 የዓለም ቻምፒዮኗን ሄቪን ኪንግን በድንቅ ብቃት ማሸነፍ ችላለች። በዚህ ውድድር ባለፈው ዓመት ሁለተኛ፣አራተኛና አምስተኛ ሆነው ማጠናቀቅ የቻሉ ኬንያውያን የሚያደርጉት ፉክክርም ተጠባቂ ነው።አዲስ ዘመን ሚያዝያ 24/2011